Title: INFORMACIÓ: PAU , exàmens, obres i comentaris
Course: Història de l'Art

Estructura de l'examen

El currículum de batxillerat de la matèria Història de l'Art estableix que un 50% dels continguts ha de correspondre a l'època contemporània, entenent aquesta com el període que abasta des de finals del segle XVIII (neoclassicisme) fins a l'actualitat.

Estructura de la prova

1. Cada prova contindrà dues opcions (A i B) perquè l'alumnat en triï una.

2. Cada opció constarà de dos exercicis.

3. Cada exercici valdrà 5 punts.

4. El primer exercici de cada opció constarà de dues preguntes de resposta oberta. En la primera, que valdrà 1 punt, es demanarà sobre la forma de comentar una obra pictòrica o arquitectònica o escultòrica; i en la segona, que valdrà 4 punts, s'haurà de comentar aplicant l'esquema anterior una obra d'art contemporani (des de finals del segle XVIII i fins a l'actualitat). Les preguntes sempre es formularan de la mateixa manera:

a. Resumiu o esquematitzeu el procediment que seguiu per comentar una obra b. arquitectònica o pictòrica o escultòrica

b. Apliqueu aquest esquema de comentari a l'obra "x"

5. En el segon exercici de cada opció es proposaran tres obres:

- una d'art clàssic (Grècia i Roma)
- una d'art medieval (Romànic, Gòtic, Bizantí i Islàmic)
- una d'art modern (segles XV, XVI, XVII i XVIII)

D'aquestes tres obres l'alumnat només n'haurà de comentar una a lliure elecció, responent cinc qüestions. Cada qüestió valdrà 1 punt.

Amb independència de quina sigui la tipologia de les obres d'aquest segon exercici, la qüestió a) demanarà situar l'obra en el seu espai cronològic, històric i cultural; i la qüestió b) versarà sobre l'estil de l'obra a comentar, i les característiques formals i conceptuals d'arquitectura, escultura o pintura d'aquest estil. A les qüestions c) i d) caldrà tenir en compte la tipologia de l'obra, però sempre la qüestió c) es centrarà en l'anàlisi formal, compositiu, tècnic, estructural i constructiu,segons la tipologia, mentre que la qüestió d) estarà orientada, si es tracta de pintura o escultura, a l'anàlisi del tema representat, del model literari, del seu significat i funció; i, si es tracta d'arquitectura, només a l'anàlisi del seu significat i funció. Finalment, la formulació de la qüestió e) pot respondre a diversos tipus d'enunciat.

6. Les obres d'art que poden ser objecte d'examen a les PAU, seran obres considerades mestres i de popularitat innegable que solen ser presents a tots els manuals d'Història de l'Art. Tanmateix, es proposen a l'annex uns llistats d'obres de cada període. Cal recordar que no és preceptiu que l'alumnat treballi totes aquestes obres, tot i que és aconsellable tenir una visió general de totes les èpoques.

7. Entre les dues opcions de la prova hi haurà almenys una obra d'art catalana.

8. Les obres d'art aniran identificades amb el seu títol i nom de l'autor o autora, si és conegut.

9. Es procurarà que l'obra d'art contemporani de cada opció no sigui del mateix vehicle (si a una opció és una pintura, a l'altra serà una obra arquitectònica o una imatge escultòrica) i mantinguin una certa distància en el temps, la qual cosa no vol dir que una sigui forçosament del XIX i una altra del XX.